<classify> KATIKA kutekeleza agizo la Rais John Magufuli la kurasimisha vijiji vilivyo katika maeneo ya hifadhi, timu ya makatibu wakuu wa wizara saba wametembelea Hifadhi ya Pori la Akiba la Swagaswaga eneo la Wilaya ya Chemba mkoani Dodoma.Januari 15 mwaka huu, Rais Magufuli aliagiza vijiji vyote 366 vilivyobainishwa kuwepo ndani ya maeneo ya hifadhi nchini kutoondolewa, badala yake wizara husika zifanye mchakato wa kuvirasimisha. Katika utekelezaji wa agizo hilo, Rais Magufuli alitoa mwezi mmoja kwa viongozi kubainisha maeneo ya vijiji hivyo na kuanzisha mchakato wa mabadiliko ya sheria ili yawasilishwe katika kikao kijacho cha Bunge.Mimi sifurahii kuona wafugaji kila mahali wanafukuzwa, kama kuna eneo ambalo tunafikiria lilikuwa hifadhi ya wanyama lakini halitumiki, tutabadilisha sheria, tunalimega na tunaligawa kwa wafugaji, alisema Magufuli. Hata kwa wakulima pia kama kuna eneo tunaona ni hifadhi lakini halina msitu wala wanyamapori, lina rutuba na wakulima wanataka kulima nalo tunalimega tunawapa wakulima.Timu hiyo ya makatibu wakuu iliyoongozwa na Mwenyekiti wake, Katibu Mkuu Ardhi, Nyumba na Maendeleo ya Makazi, Dorothy Mwanyika, ilipata fursa ya kuangalia uhalisia wa pori na vijiji vinavyozunguka na mtawanyiko wa makazi katika Kijiji cha Handa ambacho sehemu ya kijiji hicho katika kitongoji cha Mbugani kiko kwenye hifadhi.Waliokuwepo katika timu hiyo mbali na Mwanyika, ni Katibu Mkuu Mifugo na Uvuvi, Profesa Elisante Ole Gabriel, Katibu Mkuu Maliasili na Utalii, Profesa Adolf Mkenda, Katibu Mkuu wa Ulinzi na Jeshi la Kujenga Taifa, Dk Florens Turuka, Naibu Katibu Mkuu Ofisi ya Makamu wa Rais Mazingira, Balozi Joseph Sokoine, Naibu Katibu Mkuu Tamisemi, Tixon Nzunda, Kamishna wa Ardhi na Mwakilishi wa Katibu Mkuu Wizara ya Maji.Akitoa maelezo kwa timu hiyo, Mkuu wa Wilaya ya Chemba ambayo asilimia 90 ya pori za akiba la Swagaswaga liko katika wilaya hiyo, Saimon Odunga alisema GN ya pori hilo ni ya mwaka 1997 wakati GN ya usajili wa Kijiji cha Handa kilichosajiliwa ni ya mwaka 2004. Wakati wanasajili kijiji kuna eneo la kilometa za mraba 7.85 cha kitongoji cha Mbugani kimeingia hifadhini. Lakini kuna vitongozi vya Ilala A, Ilala B na Nangana havimo kwenye GN ya Kijiji cha Handa kilichosajiliwa na kwa asilimia mia kwa mika viko ndani ya hifadhi, kinyume cha sheria.Maoni ya wilaya ni kuwa hata Kijiji cha Handa kingeondoka kwa sababu kimezuia njia ya wanyama, na kuvuruga eneo la wanyama kuzaliana na pia kiko kwenye chanzo cha maji na kinasa maji ambayo yanapelekwa Bwawa la Mtera na pia Bwawa la Faraq ambalo ni kwa ajili ya kuzalisha maji kwa Jiji la Dodoma, alisema Odunga. Aliongeza: Kwa vile Mheshimiwa Rais ametoa agiza la kurasimisha, maoni yetu kama wilaya kijiji kilichosajiliwa kinaweza kubaki. Na ili kulinda chanzo cha maji ambacho ni muhimu kwa ajili ya maji ya Jiji la Dodoma na uzalishaji umeme watu hawa waletewe mradi mkubwa wa maji, ili shughuli za kilimo na ufugaji wafanyie maeneo mengine na wasije kwenye vyanzo vya maji.Alisema kwa upande wa vitongoji vya Nangana, Ilala A, na Ilala B ambavyo viko ndani ya hifadhi na nje ya mpaka wa Kijiji cha Handa kilichosajiliwa viondolewe. Mnaweza kuona mtawanyiko wa makazi kwa vitongoji hivi vitatu hauna tija hata kiuchumi, na wengi wa wakazi wa maeneo hayo wamekuwa wakitumia hifadhi kulima bangi na milungi. Tukiwaacha waendelee kuishi ndani ya hifadhi hata udhibiti wa biashara ya dawa za kulevya na ujangili utakuwa mgumu, alisema.Akihitimisha ziara hiyo, Mwanyika alisema ziara hiyo ni utekelezaji wa agizo la Rais Magufuli kuhusu kurasimisha rasmi Vijiji halali vilivyokuwa ndani ya hifadhi. Tumeona uhalisia wa mipaka na vijiji vilivyozunguka Pori la Swagaswaga, hivyo sisi tutawasilisha taarifa yetu ya ushauri wetu kwa mawaziri wa wizara ili wao wapeleke mbele zaidi, lengo ni kuhakikisha hifadhi zinaendelea na wananchi pia maisha yao yanaendelea, alieleza Mwanyika.Alisema lengo la serikali ni kuhakikisha inaondoa migogoro ya maneo ya hifadhi na wananchi wanaoishi kwenye vijiji hivyo ili kurekebisha mipaka na kuondoa hali hiyo Baada ya kumaliza upande mmoja wa Pori la Swagaswaga, timu hiyo ilitarajia kwenda Loliondo na Njombe. Mbali na timu hiyo ya makatibu, pia timu ya mawaziri imekuwa ikifanya ziara kama hizo kwenye maeneo mengine nchini.Awali, Katibu Mkuu wa Maliasili na Utalii, Profesa Mkenda alisema pamoja na kuwa tayari makosa yalishafanyika ya kurasimisha maeneo ya hifadhi kinyumenyume na kutoa maeneo ya hifadhi, agizo la rais ni lazima litekelezwe kwa njia ambayo si ya kuwaumiza wananchi na kuharibu uhifadhi.Utekelezaji unazo changamato, mfano kama kijiji kinachotakiwa kurasimishwa kiko kwenye chanzo cha maji, basi sisi wajibu wetu ni kuna na namna ya kurasimisha wakati huo huo kuwe na uhifadhi mzuri na uendelee. Ukweli ni kuwa baada ya kufanya tahimini baadhi ya maeneo ya hifadhi yatatolewa kwa wananchi na baada ya kazi hiyo kukamilika yale yatakayobaki wananchi wataungana kulinda wakijia kuwa baada ya hapo hatutaruhusu uvamizi, alisema Profesa Mkenda.  <topic>: kitaifa 